Sa mill-inawgurazzjoni tal-lift tal-Barakka ta’ fuq, sena u disa’ xhur ilu, iż-żewġ kabini li fih, għabbew aktar minn miljun ruħ. Il-lift, għoli kważi 60 metru sar b’investiment ta’ €2.5 miljun u kapaċi jġorr mat-800 persuna fis-siegħa. Inqas minn sentejn minn meta ġie inawgurat, il-lift tal-Barakka ta’ fuq qed iservi l-iskop orġinali għaliex qed iservi ta’ ħolqa importanti ħafna bejn in-naħa t’isfel tal-port il-kbir u ċ-ċentru tal-belt Valletta. Dan ġie rikonoxxut minn esperti internazzjonali tal-arkitettura li dan l-aħħar ppremjaw id-disinn tal-lift f’kompetizzjoni internazzjonali li saret f’Singapore. Permezz ta’ dan il-lift, kumpanija lokali tal-periti li ddisinjatu, rebħet premju prestiġjuż f’kompetizzjoni internazzjonali tal-arkitettura, il-World Architecture Festival li sar f’Singapore. Il-kumpanija rebħet il-kategorija tat-trasport fejn kellha kompetizzjoni minn ħafna proġetti internazzjonali fsothom Sydney Cruise Liner Terminal u Singapore Cruise Terminal. Bejn Ġunju u Novembru li ġej il-lift se jkun fost ix-xogħlijiet esebiti f’wirja tal-arkitettura fil-Biennale ta’ Venezja. Din se tkun l-ewwel darba wara nuqqas ta’ kważi 22 sena li periti Maltin ġew mistiedna biex jesebixxu x-xogħlijiet tagħhom f’Venezja . Fid-dawl li fl-aħħar jiem tnieda l-proċess għall-masterplan biex il-Belt Valletta tingħata dehra aħjar, il-Perit Buhagiar qal li hu importanti li dan joffri flessibiltà biex il-Belt Valletta tkompli taqdi l-ħtiġijiet ta’ kulħadd. Kuntrarju għall-impressjoni ġenerali li l-Belt Valletta hija Belt Barokka, il-Perit Buhagiar jargumenta li din ma tirriflettix il-verità kollha għax fiha stili differenti ta’ arkittetura… minn barokk, rinaximentali, tas-seklu 19 sa bini kontemporanju.